
REFERAT

privind aprobarea Studiului de Prefezabilitate pentru realizarea obiectivului de investiţii "Ridicarea liniei CF pe estacada în Municipiul Timişoara" 

Prin  HCL nr. 484/2007 Consiliul Local al Municipiului Timişoara a aprobat Studiul "Vision Timişoara 2030 - suport la dezvoltarea unui concept durabil pentru infrastructura oraşului Timişoara", elaborat de Primăria Municipiului Timişoara în colaborare cu Institutul "Politehnica" Timişoara şi Institutul Fraunhofer IPA Stuttgart. În acest studiu se prevedea, pe lângă alte obiective, realizarea unei centuri feroviare care să descarce traficul de marfă de tranzit din Municipiul Timişoara şi ulterior ridicarea pe estacadă a liniei CF între staţiile de cale ferată Timişoara Est şi Timişoara Nord.

Obiectivele studiului "Vision Timişoara 2030 - suport la dezvoltarea unui concept durabil pentru infrastructura oraşului Timişoara" sunt realizarea sistemului integrat de circulaţie şi transport în Municipiul Timişoara şi aria peri-urbană, respectiv zonele viitoarei aglomerări urbane dezvoltate în jurul Timişoarei, în vederea creării condiţiilor politice, economice şi tehnice de dezvoltare urbană, care să permită materializarea ţintelor descrise în planului de dezvoltare strategică a municipiului Timişoara, respectiv legătura reţelei urbane cu reţeaua regională şi europeană, conexiunea locaţiilor importante la reţeaua de drumuri, aeroport, zone industriale, gări feroviare de marfă, stabilirea traseului autostrăzii, legătura autostrăzii cu inelele şi radialele principale din oraş

Municipiul Timişoara este cel mai important nod feroviar din judeţul Timiş şi din partea de vest a ţării, asigurând legătura cu importante oraşe ale ţării, dar si a României cu Serbia şi Ungaria. Calea ferată ce traversează municipiul, foarte aproape de zona centrală, constituie o barieră care împiedică dezvoltarea acestuia. Principala influenţă a reţelei feroviare asupra celei rutiere este aceea că traseul liniei de cale ferată prin oraş constituie un obstacol major  care afectează în foarte mare măsură continuitatea reţelei stradale rutiere  prin limitarea numărului de trasee rutiere de legătură între zona de Nord şi zona de Sud a Municipiului Timişoara. În acelaşi timp există suprafeţe mari din zonele de interes major ale municipiului care sunt ocupate de dotări şi infrastructură care aparţine Căilor Ferate Române.

Proiectul va contribui la atingerea obiectivelor stabilite prin Planul Integrat de Dezvoltare al Polului de Creştere Timişoara, aplicând astfel politica de „Revitalizare a spaţiilor publice centrale ale municipiului Timişoara - nucleul polului de creştere”, programul de modernizare şi eficientizare a serviciului de transport public din oraşul Timişoara fiind unul din priorităţile strategiei în perioada 2009 –2013, privind „Consolidarea profilului Polului de Creştere Timişoara ca centru economic dinamic şi inovativ, competitiv la nivel european, într-un context multicultural şi de mediu echilibrat, pentru creşterea calităţii vieţii populaţiei” şi integrarea în Conceptul VISION Timişoara 2030.
Obiectivul general al proiectului îl constituie alinierea la standardele internaţionale în domeniu, care impun alegerea şi aplicarea unor soluţii tehnice optime care să permită atingerea următoarelor obiective specifice:

· asigurarea gabaritelor de liberă trecere în dreptul pasajelor denivelate existente (inclusiv pentru mijloacele de transport în comun existente şi de perspectivă);

· asigurarea unei trame stradale în lungul estacadei - la gabarite libere standard;

· posibilitatea derulării pe estacadă a unui transport urban şi periurban (combinat cu centura CF) de viteză sporită (70 ... 100 km/h) cu prevederea a două puncte de oprire intermediare între staţiile CF Timişoara Est şi Timişoara Nord;

· utilizarea terenului ocupat în prezent de rambleul CF pentru amenajarea unor străzi însoţitoare cu parcări;

· îmbunătăţirea siguranţei în circulaţie;

· îmbunătăţirea generală a traficului public urban;

· îmbunătăţirea parametrilor de mediu afectaţi de transportul public (zgomot, vibraţii);

· diminuarea cheltuielilor de exploatare, întreţinere şi reparaţii;
· decongestionarea traficului general pe zona centru - nord şi est - vest a municipiului Timişoara.
Realizarea proiectului va contribuii în mod direct (împreună cu centura CF) la creşterea confortului locuitorilor, prin efectuarea unor prestaţii de înalt nivel calitativ, atât în ceea ce priveşte buna deservire, cât şi la siguranţa circulaţiei.
Dacă situaţia existentă nu se va modifica semnificativ şi nu se vor lua măsuri majore cu valabilitate pe termen lung, efectele negative se vor cumula în timp datorită creşterii traficului auto, ducând la micşorarea vitezei de circulaţie, la formarea cozilor de aşteptare şi în final blocarea circulaţiei între partea de nord şi de sud a Municipiului Timişoara.
În acest context, în urma procedurii legale, a fost atribuită elaborarea Studiului de prefezabilitate către firma S.C. Longhersin S.R.L., în baza contractului de prestări servicii nr. 48/21.08.2009 . 

Având în vedere cele prezentate propunem aprobarea Studiului de Prefezabilitate "Ridicarea liniei CF pe estacada în Municipiul Timişoara" nr. 210/2009 realizat de către SC Longhersin SRL.
	DIRECTOR

	CULIŢĂ CHIŞ


	ŞEF SERVICIU,
	
	ŞEF BIROU,

	ADRIAN COLOJOARĂ
	
	ADRIAN GHINEA

	
	
	

	CONSILIER,
	
	AVIZAT JURIDIC,

	JR. NASTASIA MIRCEA
	
	


                                                                                                                                                                                      FP 53 – 01, Ver. 1

